এশিয়া কাপের আগে সুখবর! ৬ হাজারের জার্সি মিলছে বিরাট ছাড়ে

ওয়েব ডেস্ক: এশিয়া কাপ (Asia Cup 2025) শুরুর আগে ভারতীয় ক্রিকেট (India Cricket Team) সমর্থকদের জন্য সুখবর। টিম ইন্ডিয়ার অফিসিয়াল জার্সির (India Official Jersey) দাম কমিয়ে দিল অ্যাডিডাস (Adidas)। এতদিন যে জার্সির দাম (India Jersey Price) ছিল প্রায় ৬ হাজার টাকা, সেখানে এখন পাওয়া যাচ্ছে মাত্র ১,১৯৯ টাকায়। অর্থাৎ জার্সির দামে ৮০ শতাংশ পর্যন্ত ছাড় ঘোষণা করেছে সংস্থা। ফলে এবার বিশ্বকাপ হোক বা এশিয়া কাপ, ঘরে বসেই বা গ্যালারিতে দাঁড়িয়ে প্রিয় দলকে সমর্থন করা আরও সস্তা হয়ে গেল ক্রিকেটপ্রেমীদের জন্য।

ড্রিম ইলেভেনের স্পনসরশিপ চুক্তি শেষ হওয়ার পরেই এই বড় সিদ্ধান্ত নিয়েছে অ্যাডিডাস। এতদিন এফডব্লিউ২৪ ইন্ডিয়া ক্রিকেট টি-২০ ইন্টারন্যাশানাল জার্সির প্রধান স্পনসর ছিল ড্রিম ইলেভেন। তবে নতুন সরকারি নিয়মে রিয়েল-মানি গেমিং নিষিদ্ধ হওয়ায় বাধ্য হয়েই বিসিসিআইয়ের সঙ্গে তাদের চুক্তি ভেঙে দেয় সংস্থাটি। ওই চুক্তি চলার কথা ছিল ২০২৬ সাল পর্যন্ত, যার আর্থিক মূল্য প্রায় ৩৫৮ কোটি টাকা।

আরও পড়ুন: ভারতীয় ক্রিকেট বোর্ডের পরবর্তী সভাপতি হচ্ছেন শচীন! শুরু জল্পনা

অ্যাডিডাসের ওয়েবসাইটে এখন ভারতীয় পুরুষ দলের পাশাপাশি মহিলা দলের টেস্ট জার্সিও মাত্র ১,১৯৯ টাকায় মিলছে। তবে সংস্থা কেন হঠাৎ এত বড় ছাড় ঘোষণা করল, সে বিষয়ে আনুষ্ঠানিকভাবে কিছু জানানো হয়নি। ওয়াকিবহাল মহলের মতে, প্রধান স্পনসর সরে যাওয়ার পরই বাজারদর কমানো হয়েছে।

এশিয়া কাপে এবার সম্ভবত কোনও লিড স্পনসর ছাড়াই মাঠে নামবে ভারতীয় দল। ১০ সেপ্টেম্বর সংযুক্ত আরব আমিরশাহির বিরুদ্ধে ম্যাচ দিয়ে শুরু হচ্ছে ভারতের অভিযান। আর ১৪ সেপ্টেম্বর মুখোমুখি হবে চিরপ্রতিদ্বন্দ্বী পাকিস্তানের সঙ্গে। তার আগে সুলভ দামে জার্সি পেয়ে উচ্ছ্বসিত ভারতীয় সমর্থকরা।